沈与求
寄题淄川王景发肯构堂
深林艺松柏，不数栎与樗。
坐待十亩阴，等为匠氏储。
宁复知种德，责报不厌徐。
名令后必大，善积庆有馀。
於焉望丰屋，政可增修闾。
王孙世东州，奕奕盈簪裾。
金埒通里巷，珠树连阶除。
贤哉景发甫，爽爽众莫如。
直气薄霄汉，妙语锵琼琚。
定知磊落人，一见怀抱摅。
谓我架华堂，映发先人庐。
揭名取肯构，盖念经营初。
堂前植桃李，堂上罗诗书。
桃李意取适，诗书计非疏。
诸郎自兰玉，舌耕起菑畲。
吾诗以为箴，会见联高车。